CELEX: 22012D0522
Language: sk
Date: 2012-09-13 00:00:00
Title: 2012/522/EÚ: Rozhodnutie Výboru veľvyslancov AKT – EÚ č. 3/2012 z  13. septembra 2012 o prevode časti nevyčlenených zdrojov desiateho Európskeho rozvojového fondu (ERF) na spoluprácu vnútri AKT

27.9.2012   
            
            
               SK
            
            
               Úradný vestník Európskej únie
            
            
               L 259/6
            
         ROZHODNUTIE VÝBORU VEĽVYSLANCOV AKT – EÚ č. 3/2012
   z 13. septembra 2012
   o prevode časti nevyčlenených zdrojov desiateho Európskeho rozvojového fondu (ERF) na spoluprácu vnútri AKT
   (2012/522/EÚ)
   VÝBOR VEĽVYSLANCOV AKT – EÚ,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), prvýkrát zmenenú a doplnená v Luxemburgu 25. júna 2005 (2) a druhýkrát zmenenú a doplnenú v Ougadougou 22. júna 2010 (3) (ďalej len „dohoda o partnerstve AKT – EÚ“), a najmä na bod 6 jej prílohy Ib,
   keďže:
   
               (1)
            
            
               Zostávajúce finančné prostriedky desiateho Európskeho rozvojového fondu (ERF) na spoluprácu vnútri AKT nie sú dostatočné na pokrytie požiadaviek programovania vyplývajúcich zo strednodobého hodnotenia spolupráce vnútri AKT v rámci desiateho ERF.
            
         
               (2)
            
            
               Aby bolo možné aj naďalej rýchle a účinne reagovať na situácie súvisiace s násilnými konfliktami v Afrike, je potrebné doplniť finančné prostriedky mierového nástroja pre Afriku.
            
         
               (3)
            
            
               Aby sa umožnilo financovanie priorít EÚ a AKT, potrebná suma by sa mala previesť z nevyčlenených zdrojov 10. ERF do finančného balíka prostriedkov na spoluprácu vnútri AKT.
            
         
               (4)
            
            
               Je vhodné, aby Výbor veľvyslancov AKT – EÚ bezodkladne prijal toto rozhodnutie,
            
         PRIJAL TOTO ROZHODNUTIE:
   Článok 1
   Spolupráca vnútri AKT
   Z nevyčlenených zdrojov desiateho ERF sa v súlade s cieľmi stanovenými v článkoch 11, 28, 29 a 30 dohody o partnerstve AKT – EÚ prevádza suma vo výške 195 miliónov EUR do finančného balíka určeného na spoluprácu vnútri AKT.
   Článok 2
   Žiadosť o financovanie
   V súlade s článkom 12b písm. a) prílohy IV k dohode o partnerstve AKT – EÚ žiada Výbor veľvyslancov AKT – EÚ Komisiu o financovanie činností navrhovaných EÚ a skupinou štátov AKT, a najmä o poskytnutie dodatočných prostriedkov na mierový nástroj pre Afriku v celkovej výške 100 miliónov EUR s cieľom podporiť snahy Africkej únie a regionálnych organizácií o riešenie bezpečnostných problémov v Afrike.
   Toto rozhodnutie nadobúda účinnosť dňom jeho prijatia.
   
      V Bruseli 13. septembra 2012
      
         
            Za Výbor veľvyslancov AKT – EÚ
         
         
            predseda
         
         D. EVINA ABE’E
      
   
   
      (1)  Ú. v. ES L 317, 15.12.2000, s. 3.
   
      (2)  Dohoda, ktorou sa mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 (Ú. v. EÚ L 209, 11.8.2005, s. 27).
   
      (3)  Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 a prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3).